
**O Galicia Design Weekend acolle a fin de semana máis dunha vintena**

**de actividades con profesionais do deseño galego e internacional**

* **Todas as entradas presencias están esgotadas para a programación do venres e o sábado na Fundación Barrié da Coruña, que se poderá ver tamén online**

A Coruña, mércores 28 xullo 2021

O Galicia Design Weekend, **festival de deseño** pioneiro na comunidade, acollerá este **venres 30 e sábado 31 de xullo na Coruña** máis dunha vintena de actividades con **proxeccións, exposicións, charlas e conferencias** impartidas por profesionais de referencia do sector chegados de toda Galicia e de cidades como Madrid, Barcelona, Bilbao, Valencia ou Amsterdam. Todas as entradas físicas están xa esgotadas, pero a programación poderá seguirse tamén en formato online.

Tanto o venres coma o sábado, dentro do **GDW Pro**, o público poderá gozar dun amplo programa no auditorio da Fundación Barrié entre as 10:00 e as 20:00 de xeito presencial ou online a través da web [www.gdw.gal](http://www.gdw.gal). O **venres**, a arquitecta **Joana Covelo**, do estudo [Castroferro](http://www.castroferro.com) de Vigo, abrirá a xornada ás 10:00. Ás 10:30, a [Axencia Galega de Innovació](https://gain.xunta.gal)**[n (GAIN)](https://gain.xunta.gal)** presentará o seu programa Diferenza 2021-2024, e ás 11:15 será o turno do estudio de deseño e comunicación [Cenlitrosmetrocadrado](http://www.cenlitrosmetrocadrado.com)**,** de Compostela. Pecharán a mañá a partir das 12:30 o estudo coruñés[FrutoDS](http://www.frutods.com), dedicado ao deseño de produto, a a deseñadora industrial viguesa [Amalia Puga](http://www.amaliapuga.com).

Xa pola tarde, proxectarase de 16:00 a 17:15 o documental [Rams](http://www.hustwit.com/rams) sobre Dieter Rams, un dos deseñadores vivos máis influíntes, dentro do #GDWdocs, documentais seleccionados pola [Asociación Galega de Deseño (DAG)](http://www.dag.gal). [Fuertes Penedo](http://www.fuertespenedo.com), arquitectos da Coruña e Vigo, terán o seu turno a partir das 17:15. Xusto despois, ás 18:30, dará comezo a conversa **“Ensinar deseño”**, moderada por **Lola Dopico** ([ESDEMGA](http://esdemga.uvigo.es)), con **Nico Cevallos** ([Acid House](http://www.acidhouse.barcelona)) e **Ana Gea** ([Revista Gràffica](http://www.graffica.info)). Precisamente **Gràffica**, de Valencia, pechará a xornada de tarde de 19:15 a 20:00.

O **sábado** ás 10:00, a intro será do deseñador coruñés [David Silvosa](http://www.costa.io). Posteriormente será o turno da fotógrafa bilbaína [Nerea Garro](http://www.nereagarro.com). Continuarán a partir das 11:15 os madrileños **Ben Castro**, director de arte de [Nike](http://www.nike.com) en Ámsterdam, e [Coco Dávez](http://www.cocodavez.com), directora de arte e ilustradora. E pechará a mañá a deseñadora dixital pontevedresa [Marta Verde](http://www.martaverde.net), que rematará ás 14:00.

Xa na tarde do sábado, o documental #GDWdocs seleccionado pola DAG que se proxectará na sala é [Objectified](http://www.hustwit.com/objectified), que trata sobre a nosa complexa relación cos obxectos de deseño que nos rodean. Ao remate da proxección será o turno de [Folch Studio](http://www.folchstudio.com), axencia de branding e audiovisual de Barcelona. Ás 18:30 comezará a conversa **“O Valor do Deseño”**, moderada por **Dani Bembibre**, do estudo coruñés [Costa](http://www.costa.io), con **María Ramos**, tipógrafa e xerente da DAG, e **Chechu Pérez**, da Secretaría Xeral de Medios da Xunta de Galicia. Rematará a xornada do sábado, de 19:15 a 20:00, [Marco Oggian](http://www.mrcggn.com), director de arte italiano afincado na Coruña.

A web [www.gdw.gal](http://www.gdw.gal) recolle toda a información sobre o festival #GDW21, que ademais conta cunha **app** propia que terá contidos durante todo o ano e servirá como plataforma de relación da comunidade GDW: público, colectivo creativo, institucións, patrocinadoras, socias e organización.

Ademais das charlas, conferencias e proxeccións do **Pro**, o festival ten otros tres eixos: un deles é o **Showcase**, con dúas exposicións dedicadas ao deseño que estarán desde o 30 de xullo e ata o 29 de agosto na Fundación Barrié (**#omellordeseñodoano**) e desde principios de agosto ata tamén o 29 nos Cantóns (**#novodeseñogalego**, con iluminación do novo estudio coruñés [Kora](http://www.studiokora.com)). Pola súa banda, o **Showroom** será un escaparate dixital de creaciós e espazos de deseño galegos na web do festival. E no **Creative Camp** estudantes e mozas e mozos profesionais do deseño poderán amosar o seu traballo a profesionais do sector nun **portfolio review online**, para o que deberán contactar co festival enviando un correo a [gdw@follow.gal](mailto:gdw@follow.gal).

Este Galicia Design Weekend, cun **formato reducido de fin de semana, marca o camiño cara ao primeiro gran festival do deseño de Galicia, o Galicia Design Week, que terá lugar en xuño de 2022** e que se incluirá no circuito de citas internacionais de cidades como Barcelona, Londres, Nova York ou México.

O festival conta cun consello asesor formado por profesionais de referencia de Galicia e está organizado pola axencia [Follow](https://www.follow.gal/) e o [Clúster da Comunicación de Galicia](http://www.clustercomunicacion.gal/), coa [Asociación Galega de Deseño (DAG)](https://www.dag.gal/) como socia. As institucións patrocinadoras son a [Xunta de Galicia](https://www.xunta.gal/), a través do [Fondo de proxectos culturais Xacobeo 2021-2022](https://www.lingua.gal/) e da colaboración da [Axencia Galega de Innovación (GAIN)](http://gain.xunta.gal/), o [Consorcio de Turismo e Congresos da Coruña](https://www.turismocoruna.com/) e a [Deputación da Coruña](https://www.dacoruna.gal/). Tamén colaboran co festival a [Fundación Barrié](https://fundacionbarrie.org/), a [Fundación Luis Seoane](https://fundacionluisseoane.gal/), a [Fundación DIDAC](https://www.didac.gal/), [Studio Follow](https://www.follow.gal/studio), o [FAD](https://www.fad.cat/), [DICE](https://www.miraveo.es/), [Verde](https://www.imprimeverde.com/) e [Miraveo](https://www.miraveo.es/).